अगर सोशल मीडिया देश का दिमाग समझने का पैमाना है तो मान लेना चाहिए कि देश का दिमाग बदल गया है। सोशल मीडिया से मतलब फेसबुक, ट्‌विटर और वॉट्‌सऐप पर चलने वाले संदेश हैं। पहले देश में माना जाता था कि जो वंचित हैं, जो गरीब हैं, जो सताए हुए हैं, जो निर्बल हैं, जो विकास की धारा से बाहर हैं, उनके पक्ष में बात करना और काम करना ही समाजसेवा है। उनकी जिंदगी को बदलना, उनके आंसुओं को पोंछना, उनमें आशा के सपने जगाना, उनके मन में विश्वास पैदा करना न केवल समाज परिवर्तन का काम है, बल्कि पुण्य का भी काम है।